Is Damian se beste posisie heelagter?Damian Willemse (Facebook Foto Leon Lestrada) Die vlugvoetige Damian Willemse se grootste bate is besig om sy grootste las te word. Wie se skuld is dit? Die uitasem media en ondersteuners wat na hom as die wonderkind verwys? Jinne mense, hy is net 20 jaar oud en moenie laat dit nou al na sy kop toe gaan nie. Moenie te gou hoë verwagtinge skep nie, hoewel dit reeds al gedoen is. En moenie van hom verwag om in elke wedstryd 20 spelers na die lug te laat gryp nie. Kyk maar wat gebeur het met Curwin Bosch, die vorige wonderkind. Wat van Brent Russell? Willemse is vaardig, baie vaardig, maar hy sal moet leer om nie elke keer elke teenstander te wil klop nie. Man teen man en (byvoorbeeld) in sewesrugby sal hy dit waarskynlik regkry, want dit is uiters moeilik om ŉ teenstander op volle vaart te keer wanneer hy na albei kante toe kan systap. Maar wanneer Willemse onder druk geplaas word, sy ruimte beperk word en hy te veel op eie houtjie wil doen, loop hy hom telkens vas teen die verdediging en word besit prysgegee. Sy leemtes en gebrek aan ervaring is Saterdag in die Curriebeker-eindstryd tussen die Westelike Provinsie en Sharks oopgevlek, want hy is onsuksesvol op senter ingespan. Dit was ŉ waagstuk deur die Westelike Provinsie se afrigter, John Dobson, om Willemse daar te kies en hy het dit ná die kragmeting erken. Só ook het Willemse gesukkel in vanjaar se Wêreldkampioenskap vir o. 20-spanne. Hoe lyk die pad vorentoe met Handré Pollard en Elton Jantjies nou gevestig as die Springbok-losskakels? Skuif Willemse heelagter toe. Die All Blacks is in dieselfde posisie met Damian McKenzie. Soos elke rugbyspeler, wil McKenzie ook losskakel speel om in beheer te wees, om die toutjies te kan trek. Maar in spanverband is daar geen ander keuse nie. Die All Blacks kies hom in die nr. 15-trui of gebruik hom as impakspeler. Nou moet die Springbokafrigter, Rassie Erasmus, met Willemse volg.